'Abesifazane Lokhe Behlonitshwa Kubandla leZanu PF'
UNkosikazi Thokozile Mathuthu ngumsekeli womphathintambo wogatsha olubona ngezokukhitshwa kwezindaba lokusakaza uthi lokhe behlonitshwa abesifazane ebandleni le Zanu PF.
HARARE — Abesifazane balakho okukhulu abakwenzayo ekukhululeni ilizwe kubancindezeli. Abesifazane bake bakhokhela uhlangothi lwe Women’s League obe luqine okwamagama. Loluhlangothi lwalubonakala luqondisa nxa ibandla liphambuka kunjongo yalo. Abanye abesifazane laba abadlala indima enkulu empini babalisa uOppah Muchinguri-Kashiri, uNkosikazi Joice Mujuru, umuyi uNkosikazi Thenjiwe Lesabe umuyi uNkosikazi Ruth Chinamano labanye abanengi. Kodwa inengi labo laphetha lingasanazwa ebandleni selitshiywa ngaphandle abanye abafana lo Nkosikazi Mujuru baxotshwa. Abanye abesifazane abakubandla leZanu PF bayakulandula lokho besithi lokhe luseselamandla uhlangothi lwabo njengalokho obekuyikho khona ngesikhathi sempi eyaletha inkululeko. UNkosikazi Thokozile Mathuthu ngumsekeli womphathintambo wogatsha olubona ngezokukhitshwa kwezindaba lokusakaza njalo ulilunga le Politiburo ephethe uhlangothi lokuthuthukiswa kwabesifazane lokulondolozwa kwamasiko owaphatheka empini yenkululeko ekubandla le PF Zapu. Uthi lokhe behlonitshwa abesifazane ebandleni le Zanu PF. UMathuthu uthi asebengakho njenge Women’s League, yikufundisana ukuzimela ngokuzisebenzela kungela abesilisa. Ummeli weMberengwa South esigabeni senkabazwe uNkosikazi Chiratidzo Iris Mabuwa ngomunye laye owalwa impi ekubandla le Zapu laye. UMabuwa, ongumesekeli kamphathintambo wohlangothi lukahulumende olubona ngezamankampani lokuthengiselana, uthi intuthuko yabesifazane bebabandla le Zanu PF, ibonakala hatshi kwezombusazwe kuphela kodwa lakumabhizimusi. UMabuwa uthi ukwanda kwenani labesifazane edale lephalamende yisibonelo sokuqakathekiswa kwabo libandla. UMnu. Gift Ostallos Siziba ngomunye wabaphatheke kumikhankso yokuletha umbuso uqobo. Siziba usola indlela abesifazane abasetshenziswa ngayo ebandleni elibusayo. Umlondolozi Ndlovu, oyintathelizindaba esebenza izimele, uthi lanxa beseselawo lawo mandla abesifazane kubandla le Zanu PF, akasasebenzi ukuthuthukisa bona lawamandla.